ΓΡΑΠΤΗ ΕΡΩΤΗΣΗ E-1217/97 υποβολή: Peter Sichrovsky (NI) προς την Επιτροπή (7 Απριλίου 1997)

Θέμα: Ενημερωτική εκστρατεία για το ευρώ και τον αντίκτυπο της Ευρωπαϊκής Νομισματικής Ένωσης στις ΗΠΑ

Όπως δείχνουν πρόσφατες σφυγμομετρήσεις, οι περισσότερες αμερικανικές επιχειρήσεις αντιμετωπίζουν με δυσπιστία την προσεχή καθιέρωση του ευρώ, δεδομένου ότι ο υπολογισμός των σχετικών συνεπειών στις εμπορικές σχέσεις των κρατών μελών της ΕΕ με τις ΗΠΑ δεν φαίνεται δυνατός.

1. Σχεδιάζει η ΕΕ, στο πλαίσιο της ενημερωτικής εκστρατείας για τη Νομισματική Ένωση, και μια ειδική προετοιμασία των αμερικανικών επιχειρήσεων;

2. Εάν ναι, ποιές συγκεκριμένες ενέργειες προγραμματίζονται στις ΗΠΑ για να διευκολυνθεί η προσαρμογή των αμερικανικών επιχειρήσεων στο νέο ευρωπαϊκό νόμισμα;

3. Ποιό είναι το ύψος των χρηματοδοτικών μέσων που θα διατεθούν, ενδεχομένως, για μια «εκστρατεία υπέρ της ευρώ» στις ΗΠΑ;

Απάντηση του κ. Silguy εξ ονόματος της Επιτροπής (10 Ιουνίου 1997)

Η Επιτροπή αποδίδει μεγάλη σπουδαιότητα στις εξωτερικές πτυχές του ευρώ. Εξάλλου, ο Επίτροπος που είναι αρμόδιος για τις οικονομικές και νομισματικές υποθέσεις ανέλαβε πρόσφατα τη δέσμευση να μεταβεί στις Ηνωμένες Πολιτείες προκειμένου να παράσχει διευκρινίσεις για το ευρώ, ενώ σκοπεύει να μεταβεί για τον ίδιο σκοπό το ερχόμενο φθινόπωρο στην Ασία. Προκειμένου για τις Ηνωμένες Πολιτείες, η Επιτροπή διαπιστώνει ότι τόσο η κυβέρνηση της χώρας αυτής, όσο και οι αμερικανικοί επιχειρηματικοί κύκλοι τηρούν εποικοδομητική στάση έναντι του ευρώ. Ειδικότερα, οι αμερικανικές επιχειρήσεις οι οποίες διαθέτουν θυγατρικές στην Ευρώπη αντιλαμβάνονται με πολύ ρεαλιστικό τρόπο τα οφέλη τα οποία θα μπορέσουν να αποκομίσουν από την άφιξη του ευρώ, αλλά έχουν ορισμένες απορίες για τις πρακτικές, ιδίως, παραμέτρους του όλου εγχειρήματος.

Για να ενισχυθεί η στρατηγική πληροφόρησης των χρηματοοικονομικών αγορών την οποία ακολουθεί η Επιτροπή σε σχέση με την Οικονομική και Νομισματική Ενωση (ΟΝΕ), πρόκειται να αναληφθεί ιδιαίτερη προσπάθεια με αποδέκτες τις τράπεζες και τους επενδυτές που δραστηριοποιούνται στα διεθνή χρηματοοικονομικά κέντρα. Στις Ηνωμένες Πολιτείες και την Ασία θα διοργανωθούν περιοδεύουσες ενημερωτικές εκθέσεις. Η συγκεκριμένη μορφή παρουσίασης νέων πληροφοριακών δεδομένων χρησιμοποιείται συχνά στις κεφαλαιαγορές και έχει αποδειχθεί αποτελεσματική.

Πρέπει, ωστόσο, να επισημανθεί ότι παρόμοιες προσπάθειες θα αναληφθούν με σκοπό την ενημέρωση και των χρηματοοικονομικών κέντρων της Ευρώπης, όπως είναι, ειδικότερα, το Λονδίνο, η Φρανκφούρτη, το Παρίσι και η Ζυρίχη. Ηδη βρίσκονται στη φάση της επεξεργασίας λεπτομερείς προτάσεις για την ενημέρωση των ευρωπαϊκών χρηματοοικονομικών κέντρων.

Για το πρώτο εξάμηνο του 1997, έχουν προταθεί ξεχωριστές περιοδεύουσες ενημερωτικές εκθέσεις διάρκειας μίας εβδομάδας στην Ασία, στην Ανατολική Ακτή των Ηνωμένων Πολιτειών και του Καναδά, καθώς και στην Κεντρική και Δυτική Ακτή των Ηνωμένων Πολιτειών. Οι βασικές ομάδες-στόχοι που έχουν επιλεγεί είναι κεντρικές τράπεζες, υπουργεία και κρατικοί οργανισμοί, επενδυτικές τράπεζες, ενδιάμεσοι του χρηματοπιστωτικού τομέα με το δυναμικό πωλήσεων και τους επενδυτές τους, καθώς και ενδιάμεσοι του μη τραπεζικού τομέα. Οι σχετικές συναντήσεις θα διοργανωθούν από την Επιτροπή σε στενή συνεργασία με τις κατά τόπους αντιπροσωπείες της Κοινότητας, οι οποίες έχουν αποκαταστήσει στενή επικοινωνία και είναι σε θέση να διαθέσουν την αναγκαία υποδομή. Στη Ουάσινγκτον, θα ήταν δυνατό να μεθοδευθούν οι σχετικές συναντήσεις μέσω της Διεθνούς Τράπεζας.

Πέραν των διοικητικών εξόδων τα οποία επωμίζεται απευθείας η Επιτροπή, η χρηματοδότηση των σχετικών ενεργειών θα πρέπει να βαρύνει τον προϋπολογισμό της δράσης πληροφόρησης για το ευρώ, την οποία η Επιτροπή καταστρώνει σε συνεργασία με το Κοινοβούλιο.